6 mense beseer in verskeie ongelukke‘n Kar het op sy dak beland ná ‘n ongeluk in Krugersdorp. (Foto: Verskaf) Verskeie mense is beseer in drie afsonderlike ongelukke wat ná gister se Wêreldbeker-rugbyeindstryd plaasgevind het. Saterdag om 16:43 het Netcare 911 gereageer op inligting oor ŉ ongeluk op die hoek van Oordt-straat en Bell-rylaan in Noordheuwel, Krugersdorp. Shawn Herbst, Netcare 911 se woordvoerder, sê dit lyk of die bestuurder beheer oor sy motor verloor het en dat die voertuig gerol het. “Toe paramedici op die toneel aankom, het die voertuig op sy dak gelê, maar daar was niemand op die toneel nie,” sê Herbst. Saterdag net voor 20:00 het Netcare 911 inligting ontvang oor ŉ botsing tussen ŉ sportnutsvoertuig en ŉ ligte motorvoertuig in Ouklip-pad in Roodekrans, Roodepoort. Die bestuurder van die motor, ŉ man, het ernstig seergekry en moes op die toneel gestabiliseer word voordat hy per ambulans na ŉ hospitaal geneem is. Die bestuurder en insittende van die sportnutsvoertuig het ligte beserings opgedoen en is ook op die toneel behandel. Sondag om 04:45 het Netcare 911 gereageer op ŉ botsing in Voortrekker-rylaan in Kenmare, Krugersdorp. Volgens Herbst wil dit voorkom of die bestuurder beheer van ŉ ligte motorvoertuig verloor en deur ŉ grensmuur gery het. Drie mense het ligte beserings opgedoen. Hulle is op die toneel behandel en toe per ambulans na ŉ hospitaal vervoer vir verdere behandeling.